

انتة ابالي احسك وين ماروح واذا وياي تمشي شلون تبعد
شما تلتفت عيني الكاك موجود ويتراوالي وجهك وين ماصد
اغمض والكه ظلك يمشي بالعين بحيث من ارد اجيك برمشي تلبد
وأنوط عن خيالك واقترب ليك وتتلاحكك روحي تصيرلك سد
حيره وماعرفت شلون وياك تصفه ويمشن احساسين بالضد
عليه ايصول شوكك واني الاكيك وعليك خيوط ضعفي الجامحه اتهد
جرحي وياك ماراويته للغير مو قصة شماته وخوف من ند
حلو جرحك واحس اتعلقت بيه وأحسب لاتشوفه عيون تحسد
لوكل جرح يشبه جرحك ايصير اله احلف يمين جروح ماشد
اسد بابك بكلبي بغفلة الروح وتفز مرعوبه روحي تصيح شتسد
انه بحالت تناقض ونقسامات وصراع وفوضويه ومو جدوجد
بحيث انشطر شخصيتين وياك اكرهك واليحبك يمي يكعد
احط موعد النسيانك وجي اردود احط للموعد البي ننسه موعد
بشد حالات زعلي اتصالح وياك سماي نجوم بيهه وغيم يرعد
واجيك وبأعتقادك جابني الثار وأنه من ابعد عليك ايجيبني الود
اثور بدمعتي ويتراجع الشوك وطعم شفايفك بريج يصمد
بعدك وافتهمناه طيفك أشبيه كبل ماسامع انه الطيف يبعد
خفت عن لايمر وجفني مطبوك كمت حتى من انام عيون ماسد
كأنك شارد ودمعات العيون عليك ابين اليمرون تنشد
ناس هواي اليدخلون بالروح ولكن محد أيظل كلهه تشرد
وراك اتصير وحشة موت بالروح بس المايخاف بروحي يكعد
حلو وجه الفرح بس شفتي اتكول تبت وبطلت قمصان ماقد
تسألني منو الوياي بجفاك على دمعتي لو على الموت تقصد
اطمئن ماشوف وجهي عيون مابي على دربك عيوني امتانيه اترد
حسبت اطول مسافه الزعله وياك خطوه وبيهه جلمه شويه نبعد
كلما نمشي بيه انفاسنه اتظيق ماتكمل الخطوه للهوه انرد
حجر صدك بماي الواهس يطيح ثواني ويصفه خلكي وزعلي يركد
تعال الشوك هم بي فزعه مرات لهذا أعله اليموت أعيونه أتهد
تعبنه الأصابع خلهه ترتاح كظينه الفركه كلهه بيهن أنعد
على سنبل اسراري وباجر أيجوز بيه أجفوف اليشمتون تحصد
أنه بلياك اوقت
ساعة الموت
بس يالحظه اموتن مامحدد